A Bizottság határozata

(2004. április 29.)

az 1774/2002/EK európai parlamenti és tanácsi rendelet értelmében a szennyvíz kezelésekor összegyűjtött anyagok tekintetében az Észtország és Magyarország által alkalmazandó átmeneti intézkedések megállapításáról

(EGT vonatkozású szöveg)

(2004/468/EK)

AZ EURÓPAI KÖZÖSSÉGEK BIZOTTSÁGA,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére, és különösen annak 2. cikke (3) bekezdésére,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára, és különösen annak 42. cikkére,

mivel:

(1) A nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendelet [1] meghatároz egyes követelményeket az 1. kategóriába és a 2. kategóriába tartozó anyagokat kezelő létesítményekből származó szennyvíz kezelésére vonatkozóan.

(2) Indokolt átmeneti intézkedéseket elfogadni annak érdekében, hogy megkönnyítsék az egyes új tagállamokban létező, a szennyvízkezelésre vonatkozó 1774/2002/EK rendelet követelményeinek maradéktalanul meg nem felelő rendszerről történő átmenetet.

(3) Ennek megfelelően átmeneti intézkedésként eltérést kell engedélyezni Észtország részére 2004. augusztus 31-ig és Magyarország részére 2005. május 1-jéig annak érdekében, hogy a szennyvízkezeléskor az 1. és 2. kategóriába tartozó anyag összegyűjtésére vonatkozó nemzeti szabályok alkalmazásának folytatását engedélyezni tudják az üzemeltetők részére.

(4) Az állat- és közegészségügyi kockázat megelőzése érdekében megfelelő ellenőrzési rendszert kell fenntartani Észtországban és Magyarországon az átmeneti intézkedések időszaka alatt.

(5) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) Az 1774/2002/EK rendelet II. mellékletének IX. fejezetétől eltérve Észtország legkésőbb 2004. augusztus 31-ig, Magyarország legkésőbb 2005. május 1-jéig nyújthat egyéni engedélyeket az 1774/2002/EK rendelet 4. cikke (1) bekezdésének d) pontjában és 5. cikke (1) bekezdésének b) pontjában említett feldolgozó üzemek, telephelyek és vágóhidak üzemeltetői részére a nemzeti szabályokkal összhangban annak érdekében, hogy azokat a szabályokat a szennyvíz összegyűjtésére alkalmazzák, feltéve, hogy:

a) az említett feldolgozó üzemeknél, telephelyeknél és vágóhidaknál a jelenlegi rendszerben megőrzött valamennyi állati anyagot az 1774/2002/EK rendelettel összhangban 1. kategóriába vagy 2. kategóriába tartozó anyagként összegyűjtik, elszállítják és ártalmatlanítják;

b) a nemzeti szabályokat csak azok a telephelyek és berendezések alkalmazhatják, amelyek 2004. május 1-jén alkalmazták azokat.

(2) Az illetékes hatóság megteszi a szükséges intézkedéseket annak ellenőrzésére, hogy az (1) bekezdésben meghatározott feltételeket a telephelyek és berendezések engedélyezett üzemeltetői teljesítik-e.

2. cikk

(1) Az illetékes hatóság által a szennyvíz kezelésekor összegyűjtött anyagokra nyújtott egyéni engedélyeket haladéktalanul és véglegesen visszavonják az üzemeltetők, a telephelyek és a berendezések tekintetében, amennyiben az e határozatban meghatározott feltételek a továbbiakban már nem teljesülnek.

(2) Az illetékes hatóság Észtországban legkésőbb 2004. augusztus 31-ig, Magyarországon legkésőbb 2005. május 1-jéig visszavonja az 1. cikk (1) bekezdése alapján nyújtott engedélyeket.

Az illetékes hatóság nem nyújt végleges engedélyt az 1774/2002/EK rendelet alapján, kivéve ha ellenőrzései alapján meggyőződik arról, hogy az 1. cikkben említett telephelyek és berendezések teljesítik az említett rendelet követelményeit.

(3) Azokat az anyagokat, amelyek nem felelnek meg az e határozat követelményeinek, az illetékes hatóság utasításainak megfelelően ártalmatlanítani kell.

3. cikk

Észtország és Magyarország haladéktalanul megtesz minden szükséges intézkedést az e határozatnak való megfelelés érdekében és közzéteszi ezeket az intézkedéseket. Erről haladéktalanul értesítik a Bizottságot.

4. cikk

Ez a határozat kizárólag a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésével együtt, annak hatálybalépése napján lép hatályba.

Ez a határozat 2005. május 1-jéig alkalmazandó.

Kelt Brüsszelben, 2004. április 29-én.

a Bizottság részéről

David Byrne

a Bizottság tagja

[1] HL L 273., 2002.10.10., 1. o. A legutóbb a 808/2003/EK bizottsági rendelettel (HL L 117., 2003.5.13., 1. o.) módosított rendelet.

--------------------------------------------------